தண்டமூடி இராமமோகன ராவ்

தண்டமூடி இராமமோகன ராவ் (Dandamudi Ramamohan Rao, 18 மார்ச் 1933 31 சனவரி 2011) என்பவர் ஆந்திரப் பிரதேசத்தைச் சேர்ந்த ஒரு மிருதங்க இசைக் கலைஞர் ஆவார். 1981 ஆம் ஆண்டு ஆந்திரப் பிரதேச சங்கீத நாடக அகாதமியின் கலா பிரவீணா பட்டத்தையும், 1994 ஆம் ஆண்டு இந்திய அரசின் சங்கீத நாடக அகாதமியின் மிருதங்கத்திற்கான சங்கீத நாடக அகாடமி விருதையும் பெற்றார்.

 வாழ்க்கை வரலாறு 
தண்டமூடி இராமமோகன ராவ் 1933ஆம் ஆண்டு மார்ச் 18ஆம் நாள் இன்றைய ஆந்திரப் பிரதேசத்தில் உள்ள உய்யூரில் பிறந்தார்.  தன் ஆறு வயதில் மிருதங்கம் கற்கத் தொடங்கினார். புதுக்கோட்டை பாணி மிருதங்கக் கலையின் வல்லுநரான இவர் கே. ரங்கநாயகுலு, பொட்லூரி வீரராகவ சவுத்ரி, திருப்பதி ராமானுஜ சூரி, ஈதர நாகராஜு, பழனி சுப்ரமணியம் பிள்ளை போன்ற புகழ்பெற்ற இசைக்கலைஞர்களிடம் பயிற்சி பெற்றார்.  இவர் 1939 இல் தன் முதல் கச்சேரியில்  வாசித்தார். மிருதங்கத்துடன், கஞ்சிரா, மோர்சிங் ஆகியவற்றிலும் தேர்ச்சி பெற்றவர். 

புகழ்பெற்ற மிருதங்கக் கலைஞரான இவரது மனைவி நிதுமோலு சுமதி, முதலில் இவரது மாணவியாகவும், பின்னர் அவருடன் இணைந்து இசை நிகழ்ச்சி நடத்துபவராகவும் இருந்தார்.  

இவர் விசயவாடாவில் 2011 சனவரி 31 அன்று இறந்தார்.

 தொழில் 
ஐம்பது ஆண்டுகளுக்கும் மேலான தனது மிருதங்க வாழ்க்கையில், தனி மிருதங்க இசை நிகழ்ச்சிகளில் மட்டுமல்லாமல், தண்டமூடி பல திறமையான கருநாடக இசைக்கலைஞர்களுக்கு பக்க வத்தியமாக மிருதங்கத்தை வாசித்துள்ளார்.
விஜயவாடாவில் உள்ள அகில இந்திய வானொலியில் ஐம்பது ஆண்டுகள் இசைக் கலைஞராக தண்டமூடி பணியாற்றினார். 1993 இல் அங்கிருந்து ஓய்வு பெற்றார்.

மிருதங்க ஆசிரியராகவும் இருந்த தண்டமுடிக்கு, அவரின் மனைவி நிதுமோலு சுமதி, எம். லட்சுமிநாராயண ராஜு, புல்லேடிகுர்த்தி ராமராவ், ஏ. கிருஷ்ணமோகன் சத்தியநாராயணன், எம். மொக்கபதி நாகேஸ்வரராவ், எம். பாலமுரளிகிருஷ்ணா உள்ளிட்ட சீடர்கள் இருந்தனர்.

 விருதுகளும் கௌரவங்களும் 
1981 ஆம் ஆண்டு ஆந்திரப் பிரதேச சங்கீத நாடக அகாதமியில் இருந்து கலா பிரவீணா என்ற பட்டத்தைப் பெற்றார் தண்டமூடி. 1994 இல் மிருதங்கத்திற்காக சங்கீத நாடக அகாடமி விருதைப் பெற்றார். 

 மேற்கோள்கள் 



பகுப்பு:2011 இறப்புகள்
பகுப்பு:1933 பிறப்புகள்
பகுப்பு:சங்கீத நாடக அகாதமி விருது பெற்றவர்கள்
பகுப்பு:கருநாடக இசைக்கருவிக் கலைஞர்கள்
பகுப்பு:மிருதங்கக் கலைஞர்கள்
பகுப்பு:Articles with hCards
பகுப்பு:குறுகிய விளக்கமுடைய கட்டுரை